26. ΑΝΑΓΚ. ΝΟΜΟΣ υπ’ αριθ.309 της 2/7 Νοεμ. 1936 Περί συμπληρώσεως και τροποποιήσεως των νόμων «περί προστασίας του Εθνικού νομίσματος». Άρθρον μόνον.-1.Εις τους μη προσελθόντας μέχρι της δημοσιεύσεως του παρόντος, όπως ανοίξωσι τα παρά ταις Τραπέζαις χρηματοκιβώτια αυτών, παρέχεται προθεσμία μέχρι και της 30ης Νοεμ. 1936 εντός της οποίας υποχρεούνται, όπως προσέλθωσιν εις το άνοιγμα των χρηματοκιβωτίων των τηρουμένων των διατάξεων της από 3 Σεπτ. 1936 αποφάσεως της Α.Δ.Ο.Α. ως και των διατάξεων του άρθρ. 2 του από 17 Οκτ. 1936 αριθμ. 257 Α. Νόμου. 2.Παρερχομένης απράκτου της ανωτέρω προθεσμίας η μίσθωσις των χρηματοκιβωτίων λύεται αυτοδικαίως, υποχρεουμένης της Τραπέζης να προβή αμέσως εις το άνοιγμα των χρηματοκιβωτίων και την περαιτέρω διάθεσιν τούτων. Το άνοιγμα εκάστου χρηματοκιβωτίου ενεργείται υπό επιτροπής αποτελουμένης εξ ενός αντιπροσώπου του Υπουργείου των Οικονομικών, ενός αντιπροσώπου της αρμοδίας εισαγγελικής αρχής και του αρμοδίου υπαλλήλου της Τραπέζης παρ’ η ευρίσκεται το χρηματοκιβώτιον. Η δαπάνη του ανοίγματος του χρηματοκιβωτίου βαρύνει τον ενοικιαστήν αυτού. Περί του ανοίγματος των χρηματοκιβωτίων και του περιεχομένου τούτων συντάσσεται πρωτόκολλον εις τριπλούν, ων το εν αποστέλλεται εις την Τράπεζαν της Ελλάδος, το έτερον εις την Τράπεζαν παρ’ η ευρίσκεται το χρηματοκιβώτιον και το τρίτον κοινοποιείται υπό του αντιπροσώπου του Υπουργού των Οικονομικών εις τον ενοικιαστήν του χρηματοκιβωτίου. Τα τυχόν εν τοις χρηματοκιβωτίοις ευρισκόμενα ξένα νομίσματα, εξωτερικόν συν/μα και χρυσός εις νομίσματα ή ράβδους, παραδίδονται εις την Τράπεζαν της Ελλάδος και εκποιούνται πιστουμένου παρ’ αυτή του κυρίου τούτων δια του ισοτίμου εις δραχμάς επί τη τρεχούση τιμή κατά την ημέραν της παραδόσεως τούτων. Αι λοιπαί αξίαι ή άλλα αντικείμενα παρακατατίθενται εις το Ταμείον Παρακαταθηκών και Δανείων. 3.Κατ’ εξαίρεσιν των εν τω προηγουμένω εδαφίω καθοριζομένων, χρηματοκιβώτια ων οι ενοικιασταί απουσιάζουσιν αποδεδειγμένως εις την αλλοδαπήν κατά την ισχύν του παρόντος ή το περιεχόμενον των οποίων τελεί υπό δικαστικήν αμβισβήτησιν, θέλουσι παραμένει εσφραγισμένα μέχρις επανόδου του ενοικιαστού αυτών εκ της αλλοδαπής ή εκδόσεως οριστικής και τελεσιδίκου δικαστικής αποφάσεως, καθοριζούσης τον κύριον του περιεχομένου των χρηματοκιβωτίων ή την διάθεσιν του περιεχομένου αυτών. Εις ενοικιαστάς χρηματοκιβωτίων μη ανοιχθέντων μέχρι της ισχύος του παρόντος απαγορεύεται η αναχώρησις εις την αλλοδαπήν προ του ανοίγματος των χρηματοκιβωτίων των. Οι ενοικιασταί των χρηματοκιβωτίων οι απουσιάζοντες κατά την ισχύν του παρόντος εις την αλλοδαπήν υποχρεούνται εντός δέκα ημερών από της επανόδου των εν Ελλάδι, όπως προβώσιν εις το άνοιγμα των χρηματοκιβωτίων κατά τας διατάξεις της από 3 Σεπτ. 1936 αποφάσεως της Α.Δ.Ο.Α., άλλως εφαρμόζονται αι διατάξεις του εδαφ. 2 του παρόντος άρθρου. 4.Η ισχύς του παρόντος άρχεται από της δημοσιεύσεώς του εις την εφημερίδα της Κυβερνήσεως. 